Εκθεση

για τις οικονομικές καταστάσεις του Ευρωπαϊκού Οργανισμού για την Αξιολόγηση των Φαρμακευτικών Προϊόντων για το οικονομικό έτος 2002, συνοδευόμενη από τις απαντήσεις του Οργανισμού

(2003/C 319/04)

ΠΕΡΙΕΧΟΜΕΝΑ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Ευρωπαϊκό Κοινοβούλιο και στο Συμβούλιο, δυνάμει του άρθρου 185 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου(1).

2. Το Συνέδριο εξέτασε τις οικονομικές καταστάσεις του Ευρωπαϊκού Οργανισμού για την Αξιολόγηση των Φαρμακευτικών Προϊόντων για το οικονομικό έτος που έκλεισε στις 31 Δεκεμβρίου 2002. Σύμφωνα με το άρθρο 57παράγραφος 7 του κανονισμού (ΕΟΚ) αριθ. 2309/93 του Συμβουλίου, ο προϋπολογισμός εκτελέστηκε υπό την ευθύνη του εκτελεστικού διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(2), σύμφωνα με τις εσωτερικές δημοσιονομικές διατάξεις που διατυπώθηκαν βάσει του άρθρου 57 παράγραφος 11 του κανονισμού (ΕΟΚ) αριθ. 2309/93 του Συμβουλίου. Το Ελεγκτικό Συνέδριο, δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, υποχρεούται να προβαίνει στην εξέταση αυτών των λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία, προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2002 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΠΑΡΑΤΗΡΗΣΕΙΣ

Εισαγωγή

5. Ο Οργανισμός ιδρύθηκε με τον κανονισμό (ΕΟΚ) αριθ. 2309/93 του Συμβουλίου της 22ας Ιουλίου 1993(3). Ο Οργανισμός λειτουργεί σε δίκτυο συντονίζοντας τους επιστημονικούς πόρους που θέτουν στη διάθεσή του οι εθνικές αρχές, προς εξασφάλιση της αξιολόγησης και εποπτείας των φαρμακευτικών προϊόντων για χρήση από τον άνθρωπο ή για κτηνιατρική χρήση. Οι γνωμοδοτήσεις του εκπονούνται από τρεις επιτροπές, βάσει εκθέσεων που καταρτίζονται από εθνικούς εμπειρογνώμονες, των οποίων η αμοιβή καθώς και τα έξοδα συνεδρίασης των επιτροπών αποτελούν σημαντικό μέρος των επιχειρησιακών δαπανών του. Ο Οργανισμός διαθέτει επίσης μεγάλο τμήμα του προϋπολογισμού του για τη χρηματοδότηση των συστημάτων εποπτείας των φαρμακευτικών προϊόντων.

Εκτέλεση του προϋπολογισμού

6. Η εκτέλεση των πιστώσεων του οικονομικού έτους 2002 καθώς και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(4).

7. Μόλις οι επιστημονικές επιτροπές αποφασίσουν να προβούν στον έλεγχο ενός φαρμακευτικού προϊόντος, εκδίδεται πρόταση ανάληψης υποχρέωσης για το τέλος που θα καταβληθεί στην εθνική υπηρεσία που θα πραγματοποιήσει αυτό τον έλεγχο. Η διαδικασία αυτή καθιστά αδύνατη την τήρηση της αρχής του ενιαυσίου, στο βαθμό που, λαμβανομένων υπόψη των προθεσμιών για την εκτέλεση των εργασιών, οι δαπάνες θα πραγματοποιηθούν σε μεταγενέστερο οικονομικό έτος. Επιπλέον, επιβαρύνει τα διοικητικά έξοδα επιβάλλοντας ακυρώσεις και εκ νέου αναλήψεις υποχρεώσεων.

Οικονομικές καταστάσεις

8. Στους πίνακες 2 και 3 παρουσιάζονται συνοπτικά ο λογαριασμός διαχείρισης και ο ισολογισμός που δημοσίευσε ο Οργανισμός στην έκθεση δραστηριοτήτων του για το οικονομικό έτος 2002.

9. Σύμφωνα με τις αρχές της λογιστικής βάσει στοιχείων ενεργητικού, ο Οργανισμός περιέλαβε στα έσοδά του 5,2 εκατομμύρια εισπρακτέων εσόδων στο πλαίσιο του οικονομικού έτους 2002, σε αντίθεση με τις ισχύουσες διατάξεις(5) οι οποίες προβλέπουν για τα έσοδα λογιστική σε ταμειακή βάση (το 2001, στα έσοδα περιελήφθησαν 10,7 εκατομμύρια ευρώ).

10. Οι χρήστες των υπηρεσιών του Οργανισμού συχνά του καταβάλλουν συνολικές προκαταβολές για τους ελέγχους που προβλέπουν να ζητήσουν. Ο συσχετισμός μεταξύ των καταβληθέντων ποσών και των οφειλόμενων τελών αποδεικνύεται ότι είναι δύσκολο έργο. Οι καθυστερήσεις που παρατηρούνται στην επεξεργασία των φακέλων δικαιολογούν εν μέρει την αύξηση κατά 75 % του ποσού των μη καταλογισθεισών προκαταβολών(6) στο τέλος του 2002 σε σχέση με το τέλος του 2001, οι οποίες ανέρχονταν αντίστοιχα σε 9,3 και 5,3 εκατομμύρια ευρώ.

11. Η διαχείριση των ακινητοποιήσεων είναι δύσκολη, διότι βασίζεται σε δύο βάσεις δεδομένων, των οποίων οι αρχές λειτουργίας και οργάνωσης καθώς και οι διαχειριστές είναι διαφορετικοί. Επιπλέον, δεν εφαρμόζονται οι διατάξεις σχετικά με την απόσβεση των λογισμικών και των αγαθών που αποτελούν συστατικά συνόλου.

Νομιμότητα και κανονικότητα των υποκειμένων πράξεων

12. Τα τιμολόγια εξοφλούνται αφού εγκριθούν από το διατάκτη ο οποίος βεβαιώνει ότι η υπηρεσία παρασχέθηκε ή ότι το αγαθό παραδόθηκε, χωρίς να παρέχονται συστηματικά επαρκή σχετικά στοιχεία. Αυτό το κενό στις πληροφορίες που είναι αναγκαίες για τον αποτελεσματικό εσωτερικό έλεγχο εγκυμονεί κινδύνους και πρέπει να καλυφθεί.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 15ης και 16ης Οκτωβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 248 της 16.9.2002, σ. 1.

(2) Κατ' εφαρμογή του άρθρου 57 παράγραφος 9 του κανονισμού (ΕΟΚ) αριθ. 2309/93 του Συμβουλίου, ο ισολογισμός του συνόλου των εσόδων και των δαπανών του Οργανισμού για το οικονομικό έτος 2002 καταρτίστηκε στις 28 Μαρτίου 2003 και, στη συνέχεια, διαβιβάστηκε στο Ελεγκτικό Συνέδριο, στο οποίο περιήλθε στις 4 Απριλίου 2003. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(3) ΕΕ L 214 της 24.8.1993, σ. 18.

(4) Όλοι οι πίνακες της παρούσας έκθεσης καταρτίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει αμελητέες διαφορές σε επίπεδο συνόλων. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

(5) Το άρθρο 5 του δημοσιονομικού κανονισμού του Οργανισμού ορίζει ότι τα έσοδα ενός οικονομικού έτους υπολογίζονται βάσει του οικονομικού έτους κατά τη διάρκεια του οποίου έχουν εισπραχθεί.

(6) Θέση του ισολογισμού: "ετεροχρονισμένα τέλη".

Πίνακας 1

Ευρωπαϊκός Οργανισμός για την Αξιολόγηση των Φαρμακευτικών - Εκτέλεση του προϋπολογισμού για το οικονομικό έτος 2002Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Οργανισμού.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Ευρωπαϊκός Οργανισμός για την Αξιολόγηση των Φαρμακευτικών - Λογαριασμοί διαχείρισης των οικονομικών ετών 2002 και 2001

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Οργανισμού.

Πίνακας 3

Ευρωπαϊκός Οργανισμός για την Αξιολόγηση των Φαρμακευτικών - Ισολογισμός στις 31 Δεκεμβρίου 2002 και στις 31 Δεκεμβρίου 2001Σημείωση 1:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Σημείωση 2:

Στον ισολογισμό δεν εμφανίζεται ποσό 1,43 εκατομμυρίων ευρώ σχετικό με σύμβαση που υπεγράφη με την Επιτροπή το Νοέμβριο του 2002 σχετικά με καταλογισθέντα έσοδα εισπρακτέα το 2003 και το 2004.

Πηγή:

Στοιχεία του Οργανισμού.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντησεις του Οργανισμου

7. Στις αρχές του 2003 ο ΕΜΕΑ θέσπισε αναθεωρημένη διαδικασία για την διεκπεραίωση των εργασιών που αφορούν τα τέλη επιθεωρήσεων σύμφωνα με την αρχή του ενιαυσίου. Σύμφωνα με την εν λόγω διαδικασία, η εντολή είσπραξης προς τον κάτοχο της άδειας κυκλοφορίας και η ανάληψη υποχρέωσης για τις δαπάνες των εισηγητών εκδίδονται μετά την επιβεβαίωση της ημερομηνίας διεξαγωγής της επιθεώρησης. Συνεπώς, όλες οι πληρωμές προς τους εισηγητές των επιθεωρήσεων πρέπει να πραγματοποιούνται το αργότερο εντός του έτους ν + 1.

9. Ο ΕΜΕΑ λαμβάνει υπόψη του την παρατήρηση του Ελεγκτικού Συνεδρίου. Το πρόβλημα θα επιλυθεί με την εφαρμογή του νέου δημοσιονομικού κανονισμού το 2003. Το 2001, στο ποσό των 10, 7 εκατομμυρίων ευρώ περιλαμβάνονταν 8,1 εκατομμύρια που προβλεπόταν ότι θα καταβληθούν από την Επιτροπή. Το πρόβλημα αυτό επιλύθηκε για το 2002 με την καταβολή της συνεισφοράς της Επιτροπής σε δόσεις. Το μεταφερόμενο ποσό μειώθηκε σε 0,7 εκατομμύρια ευρώ, ενώ, στο τέλος του οικονομικού έτους, 3 εκατομμύρια ευρώ είναι υπό μεταφορά στο τραπεζικό σύστημα. Σύμφωνα με τον νέο δημοσιονομικό κανονισμό, τα δημοσιονομικά έσοδα θα εγγράφονται σε ταμειακή βάση.

10. Ο EMEA θα εξετάσει τη δυνατότητα να καταστεί σαφέστερος ο συσχετισμός μεταξύ των καταθέσεων των πελατών και της χρήσης αυτών.

11. Ο ΕΜΕΑ λαμβάνει υπόψη την παρατήρηση του Ελεγκτικού Συνεδρίου. Ο ΕΜΕΑ βρίσκεται στη διαδικασία υλοποίησης λογισμικού για την ολοκληρωμένη διαχείριση της απογραφής, συμπεριλαμβανομένης της απόσβεσης. Προβλέπεται ότι το εργαλείο αυτό θα τεθεί σε λειτουργία την 1η Ιανουαρίου 2004.

12. Ο ΕΜΕΑ, σύμφωνα με τις διατάξεις του νέου δημοσιονομικού κανονισμού, εφαρμόζει βελτιωμένη διαδικασία εσωτερικού ελέγχου για την επαλήθευση των τιμολογίων, συμπεριλαμβανομένων των καταλόγων ελέγχου, και ενισχύει την κατάρτιση του προσωπικού σε θέματα δημοσιονομικών διαδικασιών και ελέγχων.